Beurtkrag: Effense blaaskans aangekondigArgieffoto Gebruikers sal na verwagting Saterdagaand ’n welkome blaaskans van beurtkrag geniet. Die kragvoorsiener het vanoggend in ’n verklaring gesê hy sal vanaf 17:00 vanmiddag tot Sondagoggend geen beurtkrag instel nie. Dit is te danke aan sy opwekkingstelsel wat beter presteer het as wat verwag is. “Dit het ons ruimte gegee om ’n bietjie verligting gedurende die nag aan kliënte te bied.” Luidens die verklaring sal beurtkrag wel 08:00 Sondagoggend in werking tree nadat die kragvoorsiener aanvanklik gesê het dat die moontlikheid van beurtkrag op Sondag skraal was sou alles goed gaan. Maroela Media het vroeër berig beurtkrag sou van Donderdag tot Sondag 06:00 ingestel word. Dit is omdat bykomende eenhede verlore gegaan het weens ŉ tekort aan opwekkingskapasiteit. Luidens die verklaring het twee opwekkingseenhede egter vanoggend vroeër as verwag in werking getree en die pompopgaarskemas het voldoende herstel, wat beteken dat die stelsel moontlik teen Maandagoggend ten volle kan herstel. Onbeplande kragonderbrekings het 08:00 vanoggend (Saterdag) op 10 553 MW gestaan met beplande instandhoudingswerk op 5 679 MW. Eskom het verbruikers herinner dat hoewel hy effense verligting vanaand kan verskaf, die stelsel steeds onder druk verkeer en dat enige verandering in die stelsel die verandering van die fase beurtkrag op kort kennisgewing kan veroorsaak.